ΝΕΑ ΕΛΛΗΝΙΚΑ
Γ΄ ΤΑΞΗ ΕΠΑΛ
ΘΕΜΑΤΙΚΗ ΕΝΟΤΗΤΑ: ΑΠΟ ΤΟΝ 20ό ΣΤΟΝ 21ο ΑΙΩΝΑ

ΕΝΔΕΙΚΤΙΚΕΣ ΑΠΑΝΤΗΣΕΙΣ
(Επισημαίνεται ότι οι απαντήσεις που προτείνονται για τα θέματα είναι ενδεικτικές. Κάθε άλλη απάντηση, κατάλληλα τεκμηριωμένη, θεωρείται αποδεκτή.)

Α3. (μονάδες 25)
	ΕΠΙΣΗΜΑΝΣΕΙΣ
Θετικά αξιολογούνται:
· Ένας πετυχημένος, περιεκτικός και ελκυστικός τίτλος.
· Αφόρμηση από την επικαιρότητα στον πρόλογο.
· Η κατάλληλη τεκμηρίωση.
· Κυριαρχία της αναφορικής γλωσσικής λειτουργίας.
Αρνητικά αξιολογούνται:
· Η απουσία τίτλου ή ένας μακροσκελής ή ασαφής τίτλος.
· Ένας γενικόλογος πρόλογος.
· Η πληθώρα παραδειγμάτων και η έλλειψη τεκμηρίωσης.



Ενδεικτικοί άξονες της απάντησης:

1ο ζητούμενο: αιτιολόγηση της άποψης ότι η «κοινωνική κρίση δεν θα ξεπεραστεί, αν δεν ξεπεραστεί η οικολογική κρίση»
· Ο υπερκαταναλωτισμός και η μανιώδης παραγωγή βιομηχανικών προϊόντων εξαντλούν τους φυσικούς πόρους και δοκιμάζουν τις αντοχές του περιβάλλοντος να αποδομήσει τους ρύπους και τα απόβλητα που παράγονται, με αποτέλεσμα την επιβάρυνση συνολικά του πλανήτη.
· Τα μεγάλα οικονομικά συμφέροντα αντιμετωπίζουν ως μέσο πλουτισμού και κερδοφορίας κάθε νέα επιστημονική ανακάλυψη και αδιαφορούν για τις συνέπειες που θα έχει στο περιβάλλον.
· Η περιβαλλοντική υποβάθμιση πλήττει την υγεία των κατοίκων σε όλες τις χώρες, είτε έχουν μεγάλη βιομηχανική παραγωγή είτε όχι, γεγονός που συνιστά παραβίαση των ανθρωπίνων δικαιωμάτων.
· Υπάρχει περιβαλλοντική ανισότητα: σε ορισμένες περιοχές της γης λόγω της υπερεκμετάλλευσης των φυσικών πόρων, η κλιματική αλλαγή γίνεται εμφανέστερη και τις καθιστά μη βιώσιμες, οπότε υποβαθμίζεται η ποιότητα ζωής των κατοίκων και εντείνεται η κοινωνική ανισότητα.
· Η υποβάθμιση της πολιτιστικής κληρονομιάς λόγω της ατμοσφαιρικής ρύπανσης συνιστά ντροπή για τον σύγχρονο άνθρωπο της προηγμένης τεχνολογίας.

2ο ζητούμενο: τρόποι ανάσχεσης της περιβαλλοντικής καταστροφής και διαμόρφωσης αρμονικής σχέσης με το φυσικό περιβάλλον
· Ανάδειξη των τοπικών, διαθέσιμων και ποιοτικών πρώτων υλών, σε συνδυασμό με τις ιδέες (και τις ανάγκες που αυτές καλούνται να καλύψουν) της αειφορίας, της κυκλικής οικονομίας, της εστιασμένης γεωργικής παραγωγής, του σεβασμού προς το περιβάλλον, τον παραγωγό και τον καταναλωτή.
· Προβολή και ενίσχυση των μικρών παραγωγών που σέβονται το περιβάλλον, κινητοποίηση ενάντια στις μεγάλες αλυσίδες καταστημάτων.
· Προώθηση τεχνολογιών φιλικών προς το περιβάλλον.
· Διακρατικές συμφωνίες περιορισμού της βιομηχανικής ρύπανσης και εξορθολογισμού στη διαχείριση των φυσικών πόρων.
· Σχολική και κοινωνική παιδεία με στόχο την ανάσχεση της περιβαλλοντικής καταστροφής.
· Παρακίνηση των πολιτών για ανάληψη πρωτοβουλιών και δράσεων από όλους τους αρμόδιους φορείς, πριν να είναι αργά για την αποκατάσταση της οικολογικής ισορροπίας.

Β3. (μονάδες 25)
· Οι κάτοικοι του χωριού αξιοποιούσαν ό,τι υλικό είχαν στη διάθεσή τους, ό,τι παρήγαγε ο τόπος τους για να καλύπτουν τις ανάγκες τους (πουρνάρι ως τροφή για τα ζωντανά και καύσιμη ύλη, γάλα από τα ζώα που εξέτρεφαν για την παρασκευή βουτύρου).
· Συνηθισμένη διαδικασία το μαγείρεμα στο σπίτι για όλα τα νοικοκυριά, με μεράκι και φροντίδα (έψηναν συχνά πίτες κάθε είδους, το παραδοσιακό έδεσμα στην Ήπειρο: Με τέχνη φκιαγμένες, με μαστοριά, με κέφι. Λες και κατασκεύαζαν γλυπτά, λες και ζωγράφιζαν πίνακες.).
· Έδειχναν σεβασμό στα προϊόντα τοπικής παραγωγής και ήταν περήφανοι γι’ αυτά (παρέδωσε με ευλάβεια το πήλινο δοχείο που κρατούσε. Ήταν βούτυρο ιδίας παραγωγής. Για να καταλάβουν ότι και στο χωριό τους κάτι κάνουν.).
· Ενταγμένη στο πρόγραμμα των οικιακών εργασιών η παραγωγή των δικών τους προϊόντων με απλά μέσα και προσωπική εργασία (αφήγηση του τρόπου παρασκευής του βουτύρου).
Ως προς το τελευταίο ερώτημα, η εκφώνηση απαιτεί την καταγραφή προσωπικών κρίσεων σχετικά με την τάση ακόμη και των κατοίκων της επαρχίας να υιοθετούν έναν αστικό, καταναλωτικό τρόπο ζωής, αρκεί να είναι ολοκληρωμένη η παρουσίαση εκφραστικά και νοηματικά.

